Mesaj pentru prietenii unui cont fals de Facebook numit „Marian Olărescu”

De la preluarea mandatului de primar al comunei Cotești, începând cu data de 16 octombrie 2024, am fost implicat zi de zi în activitatea comunității. În fiecare zi s-au făcut lucruri – unele mai mari, altele mai mici – dar toate pot fi dovedite cu fapte și cu acte. Cine dorește să vadă realitatea, este binevenit să o facă – dar cu identitate asumată.

Este important să subliniez că „Marian Olărescu” nu există în realitate. Este un nume fals, un personaj inventat, creat doar pentru a răspândi minciuni și pentru a mă ataca din umbră. Nu este cazul să mă justific în fața unui anonim, dar este corect ca toți cei care îi sunt „prieteni” să știe cu cine au de-a face: un cont fals, ascuns în spatele unei minciuni.

Îl provoc public pe cel care se ascunde în spatele acestui cont să își asume identitatea și să vină la o confruntare directă, dacă are cu adevărat ceva de spus. Așa ar fi corect și onorabil. Este evident că avem de-a face fie cu cineva care tânjește după fosta conducere, fie cu un fost candidat, fie cu un om rău intenționat care nu poate accepta schimbarea.

În ceea ce mă privește, nici în campania electorală din 2024 și nici după aceea nu am atacat sau denigrat pe nimeni și nici nu o voi face. Am respectat și voi respecta în continuare pe toți cetățenii, indiferent de opțiunile lor.

Îi încurajez pe toți cei care îi sunt prieteni sau îl urmăresc pe acest personaj să-i ceară socoteală și să raporteze contul ca fiind fals. Într-o comunitate sănătoasă, nu ar trebui să încurajăm anonimatul, frica și minciuna.

Dragi prieteni, adevărul nu are nevoie de mască.

Vă mulțumesc tuturor celor care alegeți să rămâneți corecți și informați.